

 **odbor kontroly a prevencie korupcie**

**Mlynské nivy 44/a, 827 15 Bratislava 212**

 Vážený pán

 Ivan Čechovič

|  |  |  |  |
| --- | --- | --- | --- |
| Váš list číslo/zo dňa | Naše číslo | Vybavuje/linka |  Bratislava |
| 30. 09. 2022 | 44583/2022-1030-135865 | 02/4854 1577 | 20. 12. 2022 |

Vec

Oznámenie výsledku vybavenia petície

Ministerstvu hospodárstva SR (ďalej len „MH SR“) bolo dňa 30. 09. 2022 doručené podanie petičného výboru, v ktorom bol určený ako osoba na zastupovanie v styku s orgánom verejnej moci bývalý starosta, Mgr. Rudolf Kusý, obsahovalo originály listov podpisových hárkov s predmetom označeným ako *„Zachráňme polikliniku Tehelná“*. Toto podanie bolo doplnené o ďalšie podpisové hárky dňa 12. 10. 2022. Predmetné podanie spĺňa podmienky uplatnenia petičného práva podľa zákona č. 85/1990 Zb. o petičnom práve v znení neskorších predpisov. Petíciou podpísaní občania vyjadrili svoj nesúhlas so zrušením Polikliniky Tehelná a žiadali o zrušenie súťaže na jej predaj a jej zachovanie ako zdravotníckeho zariadenia s jestvujúcimi všeobecnými a odbornými ambulanciami poskytujúcimi zdravotnú starostlivosť širokej verejnosti, najmä obyvateľom mestskej časti Bratislava – Nové Mesto. Keďže doručená petícia je vo svojom obsahu žiadosťou, bola vybavovaná v zmysle ustanovenia § 5 ods. 6 zákona o petičnom práve.

Po vyžiadaní a oboznámení sa s relevantnými informáciami z príslušného organizačného útvaru MH SR, ako aj zo spoločnosti MH Manažment, a. s. si Vám dovoľujeme zaslať nasledovnú odpoveď:

1. Verejná súťaž bola zrušená

Vyhlásená verejná súťaž bola v novembri 2022 zrušená, a to z dvoch dôvodov. Po prvé pre nízky záujem uchádzačov a po druhé, pre iniciatívu spoločnosti MH Manažment, a.s. otvoriť nové rokovania s jednotlivými územnými samosprávnymi jednotkami (mestská časť, mesto a samosprávny kraj).

Zrušením verenej súťaže nastal teda stav, ktorý zodpovedá cieľu petície.

1. Ďalšie rokovania

Zrušením verejnej súťaže sa vytvorila možnosť realizovať ďalšie kolo rokovaní, a to predovšetkým s jednotkami územnej samosprávy v Bratislavskom kraji. Tiež už
pred vyhlásením predmetnej verejnej súťaže spoločnosť MH Manažment, a. s. oslovila rôzne verejnoprávne subjekty, ktoré mali príležitosť odkúpiť budovu Polikliniky Tehelná.
Na konci februára 2022 bol zaslaný ponukový list Ministerstvu zdravotníctva SR, Bratislavskému samosprávnemu kraju, hlavnému mestu SR Bratislave a mestskej časti Bratislava - Nové Mesto. Žiadny z oslovených subjektov však neprejavil záujem, pričom hlavné mesto, ani mestská časť na ponukový list ani nereagovali.

Otvorením nového kola rokovaní tak vznikla nová príležitosť pre zástupcov samospráv, aby svoje požiadavky zhmotnené v petícii riešili formou priamych diskusií.

1. Pozícia spoločnosti MH Manažment, a. s.

Spoločnosť MH Manažment, a. s. vo svojom stanovisku uviedla, že trvá na správnosti svojich postupov realizovaných v čase pred doručením predmetnej petície, nakoľko
po odmietnutí ponúk zo strany vyššie menovaných verejnoprávnych subjektov sa predaj Polikliniky Tehelná formou verejnej súťaže javil ako najideálnejšie riešenie, nakoľko budova vyžaduje významné investície do rekonštrukcie, pričom iba na urgentné sanácie je potrebná investícia vo výške cca 1 milión eur, a to najmä na rekonštrukciu terasy z dôvodu statiky, sanáciu denných miestností (tzv. balkóny) a na zaizolovanie strechy.
Na celkové zlepšenie stavu budovy sú potom potrebné investície v sume cca 7 až 10 miliónov eur (napr. výmena okien, zateplenie fasády, kotolňa, vzduchotechnika, elektroinštalácia a pod.). Tieto nevyhnutné investície však spoločnosť MH Manažment,
a. s. nie je schopná z dlhodobého hľadiska financovať.

Záverom je však potrebné uviesť, že potenciálny predaj nie je potrebné spájať ohrozením kliniky ako zdravotníckeho zariadenia, nakoľko inému využitiu predmetnej budovy bráni účel jej využitia vyplývajúci z kolaudačného rozhodnutia, ktorým je liečebno-preventívna starostlivosť a technicko-hospodárska činnosť.

Zaslaním tohto oznámenia považujeme Vašu petíciu z úrovne MH SR za vybavenú.

S úctou

 Mgr. Peter Semanco

 riaditeľ odboru kontroly a prevencie korupcie